**วจนพิธีกรรมศีลอภัยบาป**

**พิธีกร**  เชิญยืน

**เพลงเริ่มพิธี** **เพลงเมตตา**

1. ดวงใจข้าฯ ร้องเรียกหาพระเจ้า ตรอมตรมหมองเศร้าด้วยความระทม

อารมณ์หวั่นไหวด้วยใจเป็นทุกข์ เพราะบาปที่ทำที่ทำให้ช้ำให้พระทัย

2. วิญญาณข้าฯ สมต้องรับทัณฑ์โทษ วอนองค์ทรงโปรดยับยั้งพระทัย

วิญญาณไม่สมได้การอภัย เพราะบาปที่ทำมากล้นจนหมดอาลัย

3. แต่กระนั้นข้าฯ มีความไว้ใจ ในองค์ทรงชัยทรงพระนามว่าบิดา

เข้ามากราบวิงวอนพระองค์ ขอทรงเมตตาเมตตา เมตตา

4. ในพระเมตตาข้าฯ ขอทรงโปรด อภัยบาปโทษที่ผิดแล้วมา

อาญาที่มีมากเกินทนไหว ใช้กรรมโทษทัณฑ์สำนึกตนพึ่งพระองค์

**พระสงฆ์** เดชะพระนามพระบิดา และพระบุตร และพระจิต

**สัตบุรุษ** อาแมน

**พระสงฆ์** พี่น้องที่รัก ศีลแห่งการกลับคืนดีหรือศีลอภัยบาปที่เรากำลังจะรับอยู่นี้ เป็นพิธีกรรมที่แสดงถึงความรักและความเมตตาของพระเจ้าที่ทรงมีต่อเราคนบาป พระวาจาของพระเจ้าในพระคัมภีร์ยืนยันชัดเจนว่าพระเจ้าทรงเป็นบิดาที่รักเราเสมอ แต่หลายครั้งเรามิได้ทำตัวให้สมกับเป็นลูกของพระองค์ด้วยการทำบาปและเมินเฉยต่อพระวาจาของพระองค์ ***ขอเชิญเรามองที่ไม้กางเขน*** พระเยซูเจ้าทรงรับทรมานและสิ้นพระชนม์บนไม้กางเขนเพราะบาปของเรา และได้กลับเป็นขึ้นมาจากความตายเพื่อทำให้เรากลับคืนดีกับพระเจ้าและมีชีวิตใหม่ อาศัยพระหรรษทานแห่งการกลับคืนชีพ เราสามารถลุกขึ้นใหม่ได้ทุกครั้งที่เราล้มลง ทุกครั้งที่ทำบาป เราสามารถกลับคืนดีกับพระองค์อาศัยพลังแห่งความรักและความเมตตาของพระองค์

บัดนี้ พระเยซูเจ้าทรงเชื้อเชิญเราทุกคนให้กลับคืนดีกับพระองค์และกับเพื่อนพี่น้องของเรา ให้เราร่วมใจกันภาวนาวอนขอพระบิดาเจ้า โปรดส่งพระจิตของพระองค์ลงมาเปิดหัวใจของเรา เพื่อให้เรายอมรับความผิดบาปของเรา และวอนขอการอภัยจากพระองค์

(เงียบสักครู่หนึ่ง)

**พระสงฆ์** ให้เราภาวนา

ข้าแต่พระบิดาผู้ทรงเปี่ยมด้วยความรัก ขอโปรดสดับฟังคำภาวนา และอภัยบาปของลูก ที่พร้อมใจกันมาวอนขอความเมตตาและการอภัยโทษจากพระองค์ โปรดส่งพระจิตของพระองค์เพื่อส่องสว่างและนำทางลูก เพื่อลูกจะสามารถตอบสนองการเชื้อเชิญให้คืนดีกับพระองค์และกับเพื่อนพี่น้อง และสามารถรักและรับใช้พระองค์ในเพื่อนพี่น้องมากขึ้น พวกลูกวอนขอทั้งนี้ อาศัยพระบารมีพระเยซูคริสตเจ้า พระบุตรผู้ทรงจำเริญและครองราชย์ เป็นพระเจ้าหนึ่งเดียวกับพระองค์และพระจิตตลอดนิรันดร

**สัตบุรุษ** อาแมน

**พระสงฆ์** พระเจ้าสถิตกับท่าน

**สัตบุรุษ** *และสถิตกับท่านด้วย*

**พระสงฆ์**  บทอ่านจากพระวรสารนักบุญลูกา(ลก 15:1-7)

บรรดาคนเก็บภาษีและคนบาปเข้ามาใกล้เพื่อฟังพระเยซูเจ้า ชาวฟาริสีและธรรมาจารย์ต่างบ่นว่า ‘คนนี้ต้อนรับคนบาปและกินอาหารร่วมกับเขา’ พระองค์จึงตรัสเรื่องอุปมานี้ให้เขาฟัง‘ท่านใดที่มีแกะหนึ่งร้อยตัว ตัวหนึ่งพลัดหลง จะไม่ละแกะเก้าสิบเก้าตัวไว้ในถิ่นทุรกันดาร ออกไปตามหาแกะที่พลัดหลงจนพบหรือ เมื่อพบแล้ว เขาจะยกมันใส่บ่าด้วยความยินดี กลับบ้าน เรียกมิตรสหายและเพื่อนบ้านมา พูดว่า “จงร่วมยินดีกับฉันเถิด ฉันพบแกะตัวที่พลัดหลงนั้นแล้ว” เราบอกท่านทั้งหลายว่าในสวรรค์จะมีความยินดีเช่นนี้เพราะคนบาปคนหนึ่งกลับใจมากกว่าความยินดีเพราะคนชอบธรรมเก้าสิบเก้าคนที่ไม่ต้องการกลับใจใหม่”

(พระวาจาของพระเจ้า)

**พิธีกร** เชิญนั่ง

**พระสงฆ์** (อาจเทศน์ตามความเหมาะสม และนำพิจารณามโนธรรม**)**

**พระสงฆ์** พี่น้องที่รัก ให้เราวอนขอการอภัยจากพระเจ้าและจากกันและกัน

**พิธีกร** เมื่อเราคิดถึงแต่ตนเอง เห็นแก่ตัวและไม่สนใจความจำเป็นของผู้อื่น ข้าแต่พระเจ้าโปรดประทานอภัยแก่เราด้วยเทอญ

**สัตบุรุษ** พระเจ้าทรงเมตตาเทอญ

**พิธีกร** เมื่อเราอิจฉา โกรธ ขาดความอดทน และเกลียดชังผู้อื่น ข้าแต่พระเจ้าโปรดประทานอภัยแก่เราด้วยเทอญ

**สัตบุรุษ** พระเจ้าทรงเมตตาเทอญ

**พิธีกร** เมื่อเรานินทา และโกหก ข้าแต่พระเจ้าโปรดประทานอภัยแก่เราด้วยเทอญ

**สัตบุรุษ** พระเจ้าทรงเมตตาเทอญ

**พิธีกร** เมื่อเราได้ละเลยสิ่งที่ต้องทำต่อผู้อื่น และต่อสมาชิกในครอบครัวของเรา ข้าแต่พระเจ้าโปรดประทานอภัยแก่เราด้วยเทอญ

**สัตบุรุษ** พระเจ้าทรงเมตตาเทอญ

**พิธีกร** เมื่อเรามิได้ใช้พระพรที่พระเจ้าประทานให้อย่างเหมาะสม หรือมิได้มีส่วนร่วมกิจกรรมในกลุ่มคริสตชนของเราเท่าที่ควร ข้าแต่พระเจ้าโปรดประทานอภัยแก่เราด้วยเทอญ

**สัตบุรุษ** พระเจ้าทรงเมตตาเทอญ

**พิธีกร** เมื่อเราไม่ได้สวดภาวนา ไม่ได้ขอบคุณพระเจ้า หรือไม่ได้ร่วมพิธีบูชาขอบพระคุณในวันสำคัญ โดยไม่มีเหตุผลอันสมควร ข้าแต่พระเจ้าโปรดประทานอภัยแก่เราด้วยเทอญ

**สัตบุรุษ** พระเจ้าทรงเมตตาเทอญ

**พระสงฆ์** ข้าพเจ้าขอสารภาพต่อพระเจ้า

**สัตบุรุษ** ผู้ทรงสรรพานุภาพและต่อพี่น้องด้วย ว่าข้าพเจ้าได้ทำบาปมากมาย ด้วยกาย วาจา ใจ และด้วยการละเลย ข้าพเจ้าเป็นคนบาป ข้าพเจ้ายอมรับว่าเป็นคนบาป ดังนั้น ขอพระนางมารีย์ผู้ทรงเป็นพรหมจารีเสมอ ขอทูตสวรรค์และนักบุญทั้งหลาย และพี่น้องด้วย ช่วยวิงวอนพระเจ้าเพื่อข้าพเจ้าด้วยเทอญ

**พิธีกร** เชิญนั่ง

พระสงฆ์ผู้ฟังแก้บาปเข้าสู่ที่ฟังแก้บาป

สัตบุรุษทยอยไปสารภาพบาปและรับการยกบาป